KOMISIJOS SPRENDIMAS
2006 m. kovo 21 d.
dėl specialių reikalavimų, keliamų žmonėms vartoti skirtiems žuvininkystės produktams, importuojamiems iš Indonezijos
(pranešta dokumentu Nr. C(2006) 843)
(Tekstas svarbus EEE)
(2006/236/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (1), ypač į jos 22 straipsnio 1 dalį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (2), ypač į jo 53 straipsnio 1 dalį,
kadangi:
(1)
Pagal Direktyvos 97/78/EB ir Reglamento (EB) 178/2002 nuostatas turi būti priimtos būtinos priemonės dėl produktų importo iš trečiųjų šalių, kuriose gali kilti koks nors rimtas pavojus gyvūnų ar žmonių sveikatai, arba kuriose toks pavojus didėja.
(2)
Žmonėms vartoti skirtuose žuvininkystės produktuose, importuotuose iš Indonezijos, buvo aptikta histamino ir sunkiųjų metalų. Tų medžiagų buvimas maiste kelia potencialų pavojų žmonių sveikatai.
(3)
1991 m. liepos 22 d. Tarybos direktyvoje 91/493/EEB, nustatančioje sveikatos reikalavimus, reglamentuojančius žuvininkystės produktų gamybą ir jų tiekimą į rinką (3), nustatoma histamino mėginių ėmimo ir analizavimo tvarka bei šios medžiagos leistinas kiekis šiuose produktuose.
(4)
2001 m. kovo 8 d. Komisijos reglamente (EB) Nr. 466/2001, nustatančiame didžiausius leistinus tam tikrų teršalų maisto produktuose kiekius (4), nustatomi didžiausi leistini sunkiųjų metalų žuvyje kiekiai.
(5)
Paskutinio Bendrijos patikrinimo Indonezijoje metu paaiškėjo, kad apdorojant žuvies produktus esama rimtų higienos trūkumų. Dėl šių trūkumų žuvis nėra tokia šviežia kokia turėtų būti, greitai pradeda gesti ir dėl to atitinkamų rūšių žuvyse atsiranda dideli histamino kiekiai. Patikrinimų metu paaiškėjo, kad Indonezijos institucijos yra nepakankamai kompetentingos atlikti patikimus žuvies patikrinimus, ypač skirtus aptikti histaminą ir sunkiuosius metalus atitinkamose rūšių žuvyje.
(6)
Valstybės narės turėtų atlikti atitinkamus iš Indonezijos importuotų žuvies produktų, patikrinimus, kai jie atgabenami prie Bendrijos sienos, siekiant neleisti, kad žmonėms vartoti netinkami produktai patektų į rinką.
(7)
Reglamente (EB) Nr. 178/2002 nustatoma skubaus įspėjimo apie pavojų sistema, taikoma maistui ir pašarams, kuria reikėtų naudotis įgyvendinant abipusio keitimosi informacija reikalavimus, nustatytus Direktyvos 97/78/EB 22 straipsnio 2 dalyje. Be to, valstybės narės Komisijai periodiškai teiks visų analizės rezultatų, gautų oficialiai patikrinus žuvies produktų siuntas iš Indonezijos, ataskaitas.
(8)
Šį sprendimą reikėtų peržiūrėti atsižvelgiant į Indonezijos kompetentingų institucijų pateiktas garantijas ir remiantis valstybių narių atliktų tyrimų rezultatais.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Taikymo sritis
Šis sprendimas taikomas žuvies produktams, importuotiems iš Indonezijos ir skirtiems vartoti žmonėms.
2 straipsnis
Tyrimai
1. Valstybės narės, naudodamos atitinkamus mėginių ėmimo planus ir aptikimo metodus, užtikrina, kad visų 1 straipsnyje nustatytų produktų siuntos būtų atitinkamai tiriamos, siekiant nustatyti, ar atitinkamuose produktuose neviršijamas didžiausias leistinas sunkiųjų metalų kiekis, nustatytas Reglamente (EB) Nr. 466/2001.
Be to, jeigu žuvų rūšys priklauso scombridae, clupeidae, engraulidae ir coryphaenidae šeimoms, turi būti atliktas histamino tyrimas, siekiant užtikrinti, kad šios medžiagos kiekiai būtų mažesni nei nustatyta Direktyvoje 91/493/EEB.
2. Kas tris mėnesius valstybės narės pateikia Komisijai visų analizės rezultatų, gautų oficialiai patikrinus šio straipsnio 1 dalyje nurodytų produktų siuntas, ataskaitą. Ši ataskaita pateikiama pirmą kiekvieno naujo metų ketvirčio mėnesį (balandį, liepą, spalį ir sausį).
3 straipsnis
Nepatenkinami tyrimo rezultatai
Jeigu 2 straipsnio 1 dalyje nurodyto tyrimo rezultatai yra nepatenkinami, valstybės narės neleidžia į savo teritoriją importuoti arba į kitą valstybę narę siųsti 1 straipsnyje nurodytų produktų.
4 straipsnis
Išlaidų priskaičiavimas
Visos išlaidos, patirtos taikant šį sprendimą, priskaičiuojamos siuntėjui, gavėjui arba jų įgaliotiniams.
5 straipsnis
Įsipareigojimų laikymasis
Valstybės narės nedelsdamos praneša Komisijai apie priemones, kurių imasi šiam sprendimui įvykdyti.
6 straipsnis
Persvarstymas
Šis sprendimas persvarstomas remiantis Indonezijos kompetentingų institucijų pateiktomis garantijomis ir 2 straipsnyje nurodytų tyrimų rezultatais.
7 straipsnis
Adresatai
Šis sprendimas yra skirtas valstybėms narėms.
Priimta Briuselyje, 2006 m. kovo 21 d.